ADV Hervormde Kerk - AGB e-Telegram, Desember 2012
Jy is hier: Tuis Wat doen ons alles? Bejaardesorg Aksiegroep vir Bejaardes (AGB) AGB e-Telegram AGB e-Telegram, Desember 2012
AGB e-Telegram, Desember 2012
Werkgroep van die Hervormde Kerk
Lyk jou Kersfees so?
Niemand om voor "Geseënde Kersfees" te sê nie
Geen spesiale ete nie
Nie 'n geskenkpakkie om toe te draai of oop te maak nie
Hartseerverlange na geliefdes wat ver is
"Stille nag" wat té stil en té nagdonker is.
Die meeste van ons kan ons nie hiermee vereenselwig nie, maar het jy geweet dat daar heel moontlik bejaardes in jou omgewing is vir wie Kersfees 2012 presies so gaan lyk?! Dis nou, behalwe as ons as Aksiegroepe vir Bejaardes (AGBs) en almal wat saam met ons werk, 'n verskil in hulle Kerstyd gaan maak.
Ons is almal baie besig hierdie tyd van die jaar: werk moet afgehandel word, afsluitingspartytjies word gehou, vakansie-planne word gemaak, kersgeskenke gekoop... Tog wil ons 'n beroep doen op elke AGB en sy lede om 'n spesiale tydjie af te knyp vir die bejaardes in jou omgewing wat dit nie maklik het nie. 'n Tydige besoekie, 'n bemoedigende woord of twee, 'n drukkie vir 'n eensame ou mens sal dalk al baie doen om Kersfees vir hom of haar beter te maak.
Geskikte Bybelgedeeltes wat julle kan voorlees, is Jesaja 40, Psalm 23 en Lukas 2:25-33. As julle hierdie gedeeltes ook nog uit die ou vertaling van die Bybel kan voorlees, sal dit menige bejaardehart baie bly maak. Hier is 'n voorbeeld van 'n gebed vir so 'n besoekie:
Ons hemelse Vader, diep uit ons harte sê ons dankie vir U groot liefde en genade. U het ons geseën met die koms van U Seun na ons toe, én deur U Gees te stuur om in ons te woon. Ons bid dat U in hierdie Kerstyd U oor alle mense sal ontferm sodat die ware boodskap van verlossing uit genade elke oor sal bereik en elke hart sal aanraak. Ons bid in die besonder vir hierdie kind/ers van U wat reeds oud geword het, en elke dag na U opsien vir krag en genade. Seën hom/haar/hulle sodat die waarheid van U Christusfees hom/haar/hulle met ware en egte geloof in Jesus Christus sal vertroos en met blymoedigheid vervul. Ons bid ook dat U U oor sy/haar/hulle dierbares sal ontferm waar hulle ook al mag wees. Dit bid ons tot U eer en ter wille van ons Heer en Heiland, Jesus Christus. Amen.
Werkgroep vir bejaardes gaan oor tot aksie
Aan die einde van 2010 het die werk-groep vir bejaardes van die ADV besluit dat ons nie net meer oor die bejaardes kan praat nie. Daar moet tot aksie oorgegaan word! En so het die werkgroep die naam "Aksiegroep vir Bejaardes" aanvaar.
Sedertdien is daar talle takke reg oor die land gestig. Die doel van hierdie aksie is om, onder andere:
Mense steeds bewus te maak van die nood van bejaardes in gemeentes en gemeenskappe en te motiveer om betrokke te raak by hulpverlening aan bejaardes
Aksies te loods om die bejaardes by te staan as barmhartigheids-/liefdadigheidsdiens
Bejaardes aan te moedig en te motiveer om steeds by hul gemeenskappe betrokke te bly
Navorsing te doen oor die ondersteuning van bejaardes sodat hul so lank as moontlik in hul eie tuistes kan bly
Saam met ander organisasies te werk wat dienste aan bejaardes lewer
Persone te help om aftreebeplanning te doen.
Gedurende 2013 hoop ons dat daar nog meer takke gestig sal word. Ons besef egter dat die voortgaande werk van die AGB's op plaaslike vlak vele uitdagings inhou. Dus is ons daartoe verbind om gereelde opvolgwerk te doen. Ons wil ook graag van AGB's hoor watter probleme ervaar word, maar ook watter wenke daar is waarby ons almal kan baat.
Ons sien uit na die nuwe jaar en die uitdagings wat dit inhou. Ons weet dat die Here van ons lewe Hom oor elkeen ontferm en ons daarom roep en met genade toerus om in die geloof na ons ouer broers en susters uit te reik.
Elke AGB word hartlik uitgenooi om met ons kontak te maak en te hou.
Kommunikasie oor bejaardesorg
Gedurende Oktober het die ADV begin met die vervaardiging van 'n videogreep met die doel om mense insae te gee in die lewe van bejaardes in verhouding tot hul medemense. Na verwagting sal hierdie videogreep vroeg in volgende jaar gereed wees. AGB's sal die videogreep kan gebruik om die ondersteuning van bejaardes in jul eie omgewing aan te moedig. Julle sal in kennis gestel word wanneer die videogreep beskikbaar is.
Die ADV word bedank vir hul bereidheid om alle media, ook die elektroniese, in te span om die saak van bejaardesorg te dien.
Onthou asb dat daar op die diakens se webblad, op die AGB-bladsy, heelwat inligting beskikbaar is om julle taak te vergemaklik, hetsy onder jul medewerkers of jul interaksie met bejaardes. Voorbeelde is die:
Aksieplan vir die totstandkoming van 'n plaaslike AGB
Grafiese voorstellling (sketse) vir die totstandkoming van 'n AGB
Noodinligingskaartjies vir bejaardes en 'n "template" daarvoor
Korting vir afgetredenes en bejaardes (help ons asb om hierdie lys aan te vul)
Enigeen wat belangstel in die werk van die AGB of in bejaardesorg in die algemeen word uitgenooi om jou naam en e-posadres aan ons te stuur by diens@diakens.co.za en ons sal seker maak dat ons jou op die hoogte hou van die AGB se werksaamhede.
Borgskap van langafstande ten bate van die AGB
Die meeste van julle het reeds in die kerk se media kennis daarvan geneem dat Magda van Deventer borgskap per kilometer vir die AGB gevra het met haar stap in Spanje. Die finale bedrag wat so ingesamel is, is nog nie bekend nie, maar daar is ongeveer R15000 beloof. Ons wil graag versoek dat wanneer julle, jul medewerkers, gemeentelede, familielede of kennisse aan langafstanditems deelneem, julle ook borgskap sal bekom ten bate van die AGB.
As julle wil weet hoe om die borgpoging aan te pak, is julle welkom om met Magda te skakel by interword@icon.co.za.
Ons wil graag van die geleentheid gebruik maak om elke AGB en elkeen wat daarby betrokke is, van harte te bedank vir dit wat tot nou toe gedoen is. Ons besef dat die tyd en aandag wat aan barmhartigheidswerk bestee word, nooit vergoed kan word nie.
Die 2011 sensus wys dat daar 282 083 blanke mans en 367 603 blanke vroue (totaal 649 686) ouer as 65 in ons land is. In 2011 was ons kerk se aantal belydende lidmate 123 534. As ons reken dat ongeveer die helfte van die lidmate aan die ouer kant is, beteken dit dat amper 10% van die ouer persone genoem in die sensus, lidmate van ons kerk is! En dan sluit ons nog nie eers die talle bejaardes in ons omgewings in nie!
Die werk wat julle as AGB doen, gaan in die toekoms net nog belangriker word. Navorsing wys dat inrigtingversorging onbekostigbaar word vir die meeste ouer persone. Die ondersteuning uit die gemeenskap is dus vir baie bejaardes 'n reddingsboei waarsonder hulle nie kan klaarkom nie.
Julle werk, julle betrokkenheid, julle omgee word hoog waardeer. BAIE DANKIE!
Eweneens gaan 'n groot dankie aan al die medewerkers by die werkgroep van die ADV wat meegewerk het aan die vestiging en voortsetting van die Aksiegroep. Diaken Andries Pretorius, ds Gerhard Stoltz en me Sonet Esterhuizen word in die besonder bedank vir hulle entoesiasme, aanmoediging, raad en bystand aan die AGB.
Ons wens julle almal 'n geseënde Christusfees in hierdie Kersfeestyd toe, en 'n voorspoedige Nuwe Jaar. Vir diegene wat vakansie gaan hou, wens ons 'n vredevolle ruskans toe. Bestuur asb versigtig, waar julle ookal heen gaan.